[***Μάνος Χατζιδάκις - Το Νησί***](http://www.musicheaven.gr/html/modules.php?name=Blog&file=page&op=viewPost&pid=22373) ***των συναισθημάτων***  
   
'Μια φορά κι έναν καιρό, υπήρχε ένα νησί στο οποίο ζούσαν όλα τα συναισθήματα.  
Εκεί, ανάμεσα στα υπόλοιπα, ζούσαν και η Ευτυχία, η Λύπη, η Γνώση, η Αγάπη......Μια μέρα έμαθαν ότι το νησί τους θα βούλιαζε και έτσι όλοι επισκεύασαν τις βάρκες τους και άρχισαν να φεύγουν.  
Η Αγάπη ήταν η μόνη που έμεινε πίσω. Ήθελε να αντέξει μέχρι την τελευταία στιγμή.  
Όταν το νησί άρχισε να βυθίζεται, η Αγάπη άρχισε να ζητάει βοήθεια.  
Βλέπει τον Πλούτο που περνούσε με μια λαμπερή θαλαμηγό.  
Η Αγάπη τον ρωτάει:  
-'Πλούτε, μπορείς να με πάρεις μαζί σου;'  
-'Όχι, δεν μπορώ' απάντησε ο Πλούτος. 'Έχω ασήμι και χρυσάφι στο σκάφος μου και δεν υπάρχει χώρος για σένα'.  
 Η Αγάπη τότε αποφάσισε να ζητήσει βοήθεια από την Αλαζονεία που επίσης περνούσε από μπροστά της σε ένα πανέμορφο σκάφος.  
-'Σε παρακαλώ, βοήθησέ με' είπε η Αγάπη.  
-'Δεν μπορώ να σε βοηθήσω, Αγάπη.. Είσαι μούσκεμα και θα μου χαλάσεις το όμορφο σκάφος μου' της απάντησε η Αλαζονεία.  
 H Λύπη ήταν πιο πέρα και έτσι η Αγάπη αποφάσισε να ζητήσει από  
 αυτή βοήθεια.  
 -'Λύπη, άφησέ με να έρθω μαζί σου'.  
 -'Ω Αγάπη, είμαι τόσο λυπημένη που θέλω να μείνω μόνη μου' είπε η Λύπη.  
 Η Ευτυχία πέρασε μπροστά από την Αγάπη, αλλά και αυτή δεν της έδωσε σημασία. Ήταν τόσο ευτυχισμένη, που ούτε καν άκουσε την Αγάπη να ζητά βοήθεια.  
 Ξαφνικά ακούστηκε μια φωνή:  
 -'Αγάπη, έλα προς τα εδώ! Θα σε πάρω εγώ μαζί μου!'  
 Ήταν ένας πολύ ηλικιωμένος κύριος που η Αγάπη δεν γνώριζε, αλλά ήταν γεμάτη από τέτοια ευγνωμοσύνη, που ξέχασε να ρωτήσει το όνομά του.  
 Όταν έφτασαν στη στεριά, ο κύριος έφυγε και πήγε στο δρόμο του.  
 Η Αγάπη, γνωρίζοντας πόσα χρωστούσε στον κύριο που τη βοήθησε, ρώτησε τη Γνώση:  
 -'Γνώση, ποιος με βοήθησε';  
 -'Ο Χρόνος' της απάντησε η Γνώση.  
 -'Ο Χρόνος;' ρώτησε η Αγάπη. 'Γιατί με βοήθησε ο Χρόνος;'  
 Τότε η Γνώση χαμογέλασε και με βαθιά σοφία της είπε:  
 'Μόνο ο Χρόνος μπορεί να καταλάβει πόσο μεγάλη σημασία έχει η Αγάπη'.

ΕΡΓΑΣΙΕΣ

* Ποια συναισθήματα μπορεί να αισθανθεί ένας άνθρωπος στη διάρκεια της ζωής του; (ονομαστικά)
* Γιατί πιστεύεις πως μόνο ο Χρόνος βοήθησε την Αγάπη να σωθεί από το νησί που βούλιαζε;
* Βρες στο κείμενο τουλάχιστον έξι προτάσεις που περιέχουν διαφορετικά είδη αντωνυμιών και γράψε τες στο τετράδιό σου με το όνομά τους δίπλα.

π.χ. Η Αγάπη ήταν η μόνη που έμεινε πίσω. (αναφορική αντωνυμία, που = η οποία)

* Βρες στο κείμενο και γράψε στο τετράδιό σου 2 πρότασεις με μεταβατικό ρήμα, 2 με αμετάβατο και 2 με συνδετικό.
* Ζωγράφισε σε ένα χαρτί μεγέθους **μισό** **Α4** μία σκηνή από το κείμενο που σου έμεινε περισσότερο στο μυαλό!

*Εδώ μπορείς να ακούσεις το παραμύθι του Χατζηδάκι και να ταξιδέψεις με την υπέροχη μουσική του…* [*https://www.youtube.com/watch?v=kKYM63O4QVA*](https://www.youtube.com/watch?v=kKYM63O4QVA)